লস এঞ্জেলেসের অদূরে নতুন করে আগুন আতঙ্ক! বাসিন্দাদের দেওয়া হল ঘর ছাড়ার নির্দেশ

ওয়েব ডেস্ক: পুড়ে ছাই লস এঞ্জেলেসের বেশ কিছু প্রান্ত। সেই আগুন নিয়ন্ত্রণে আসতে না আসতেই আবার নতুন করে অগুন আতঙ্ক লস এঞ্জেলেসে। ফের দাবানল দেখা দিয়েছে লস এঞ্জেলেসের অদূরে! যার জেরে ইতিমধ্যেই সেখানকার পঞ্চাশ হাজার মানুষকে দেওয়া হয়েছে ঘর ছাড়ার নির্দেশ।

পালিসডেস এবং ইটন বেশ কিছুদিন ধরেই জ্বলছিল। আর এবার আগুন আতঙ্ক কাস্টাইক হ্রদ সংলগ্ন এলাকায়।

জানা যাচ্ছে, বুধবার রাত থেকে নতুন করে এই দাবানল ছড়িয়ে পড়ে। সেখানকার সংবাদ মাধ্যম সূত্রে খবর, শুষ্ক আবহাওয়ার দরুন এবং দমকা হাওয়ার জেরে ইতিমধ্যেই আগুনের লেলিহান শিখা গ্রাস করেছে ৯ হাজার একর বিস্তৃত এলাকা।

আরও পড়ুন: সাতসকালে ব্যবসায়ীর বাড়িতে ইডির হানা

ইতিমধ্যেই সেই আগুন নিয়ন্ত্রণে আনার জন্য ক্যালিফর্নিয়া বন দফতর এবং দমকল বিভাগ জরুরী তৎপরতায় শুরু করেছে কাজ। শুধু তাই নয়, আগুন দ্রুত ছড়িয়ে পড়ার জন্য ইতিমধ্যেই স্থানীয় এলাকাবাসীকে সতর্ক করা হয়েছে ক্যালিফর্নিয়া বন দফতরের তরফ থেকে। পাশাপাশি জানানো হয়েছে যেকোনও মুহূর্তে ছাড়তে হতে পারে তাদের বাড়ি। তাই বাসিন্দারা যেন প্রস্তুত থাকে।

উল্লেখ্য, ইতিমধ্যেই লস এঞ্জেলেসের দাবানলের জেরে ক্ষতিগ্রস্থ হয়েছে ৪০ হাজার ঘরের বেশি এলাকা। আর এই ঘটনায় মৃত্যু হয়েছে ২৪ জনের। নিখোঁজ বহু। আর এবার ফের লস এঞ্জেলসের অদূরে অগ্নিকাণ্ডের ঘটনা। যার জেরে ফের নতুন করে ভয়ের পরিবেশের সৃষ্টি হয়েছে।

দেখুন অন্য খবর